Manu Sareen (RV), 2011-04-06:
Vi kan komme med en masse eksempler, skrækkelige eksempler, som vi har hørt om, bl.a. i forbindelse med Jyllands-Posten, og der må vi selvfølgelig stå sammen, det gør vi også, og værne om ytringsfriheden.
Det er jeg med på, og det er Radikale Venstre med på.
Der er flere niveauer i det her.
Der er terrorniveauet, men jeg synes helt klart også som andre, vi har hørt, at der er nogle andre relevante niveauer, som er gode at tage med, bl.a. det om offentligt ansatte osv.
Der står jo også i teksten, at Folketinget konstaterer, at ytringsfriheden er en grundlæggende og fundamental ret og forudsætning for det danske frihedssamfund og demokrati.
Derfor skal vi selvfølgelig have alle niveauer med, og der må vi selvfølgelig heller ikke glemme, hvad vores rolle er, når vi taler om ytringsfriheden, for det har længe været et problem for nogle politikere, at f.eks. Bonnichsen, Fathi El-Abed, Tim Jensen, Vagn Greve og Eva Smith bruger deres ytringsfrihed.
Seneste eksempel har været et frontalt angreb fra en tidligere talsmand for Muslimernes Fællesråd, altså ham, der hedder Zubair Hussain, og man kan så være uenig med ham eller ej, men han har også sin ytringsfrihed.
Vi skal huske vores egen rolle, og som vi også har hørt fra ordføreren for Enhedslisten, er der rigtig mange offentligt ansatte, der også har et problem med at ytre sig, simpelt hen fordi de ikke tør.
Derfor vil jeg også ligesom Socialdemokraterne sagtens kunne stemme for liste Ø’s forslag.
Men tilbage til ytringsfriheden, som Dansk Folkeparti har stillet forespørgsel om her, og jeg vil sige, at det selvfølgelig er en kærkommen lejlighed til at diskutere de her ting.
Jeg vil endda bakke op om det, som jeg kan huske Dansk Folkeparti og Trykkefrihedsselskabet kæmpede for, nemlig Geert Wilders og hans mulighed for at ytre sig om islam, den kamp bakkede jeg op om i første række.
Jeg er uenig med ham, men jeg vil kæmpe, og gjorde det også, for Geert Wilders ret til at ytre sig, selv om jeg er fuldstændig uenig med ham.
Men tilbage til niveauerne, for det er jo ikke kun ytringsfriheden, der er i fare i Danmark, der er også mange andre ting, der er i fare, og der håber jeg at Dansk Folkeparti i fremtiden vil hjælpe Radikale Venstre med at kæmpe den kamp.
Noget af det, der også er i fare, er anstændigheden og respekten for hinanden – det er i den grad i fare i Danmark.
Vi tillader os somme tider at omtale hinanden på den værst tænkelige måde og glemmer samtidig, at ord skaber virkelighed.
Vi glemmer, at vi er hinandens medmennesker.
Så der er også et niveau, som vi måske kan blive enige om at tage fat på.
Der er et andet niveau, som betyder rigtig meget for Radikale Venstre, og som jeg håber Dansk Folkeparti og andre partier også vil tage fat i, og det handler om, at ytringsfriheden er i fare i den tredje verden.
Ytringsfriheden er i fare for bl.a. fritænkeres, forfatteres og demokraters vedkommende, og ytringsfriheden er i fare, når kvinder bliver frataget deres juridiske rettigheder som følge af religiøse og kulturelle dogmer, eller når homoseksuelle bliver hængt af samme grund, ja, så er det i den grad alle menneskers pligt at kæmpe for deres frihed og deres ytringsfrihed, og det er det, vi skal kæmpe for også.
Som andre har nævnt, at de har, har vi også den største tillid til politiet og Politiets Efterretningstjeneste, der skal løse mange af de her problemstillinger, som vi ser opstå rundtomkring, og de har jo indtil videre løst opgaverne på forbilledlig vis med hensyn til medier og enkeltpersoners sikkerhed.